CELEX: 32021D1271
Language: sk
Date: 2021-07-26 00:00:00
Title: Rozhodnutie Európskeho parlamentu, Rady a Komisie (EÚ, Euratom) 2021/1271 z 26. júla 2021, ktorým sa vymenúva riaditeľ Úradu pre európske politické strany a európske politické nadácie

2.8.2021   
               
               
                  SK
               
               
                  Úradný vestník Európskej únie
               
               
                  L 277/145
               
            
         ROZHODNUTIE EURÓPSKEHO PARLAMENTU, RADY A KOMISIE (EÚ, Euratom) 2021/1271
         z 26. júla 2021,
         ktorým sa vymenúva riaditeľ Úradu pre európske politické strany a európske politické nadácie
         EURÓPSKY PARLAMENT, RADA EURÓPSKEJ ÚNIE A EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na Zmluvu o založení Európskeho spoločenstva pre atómovú energiu,
         so zreteľom na nariadenie Európskeho parlamentu a Rady (EÚ, Euratom) č. 1141/2014 z 22. októbra 2014 o štatúte a financovaní európskych politických strán a európskych politických nadácií (1), najmä na jeho článok 6 ods. 3,
         so zreteľom na zoznam kandidátov, ktorý 15. júla 2021 navrhla výberová komisia zložená z generálnych tajomníkov Európskeho parlamentu, Rady a Komisie v nadväznosti na verejnú výzvu pre kandidátov na účely vymenovania riaditeľa Úradu pre európske politické strany a európske politické nadácie,
         keďže:
         
                     (1)
                  
                  
                     Článkom 6 ods. 1 nariadenia (EÚ, Euratom) č. 1141/2014 sa zriaďuje Úrad pre európske politické strany a európske politické nadácie.
                  
               
                     (2)
                  
                  
                     V článku 6 ods. 3 nariadenia (EÚ, Euratom) č. 1141/2014 sa stanovuje, že riaditeľ Úradu pre európske politické strany a európske politické nadácie sa má vymenovať na základe spoločnej dohody Európskeho parlamentu, Rady a Komisie na neobnoviteľné funkčné obdobie piatich rokov na základe návrhov, ktoré výberová komisia zložená z generálnych tajomníkov uvedených inštitúcií predložila v nadväznosti na verejnú výzvu pre kandidátov,
                  
               PRIJALI TOTO ROZHODNUTIE:
         
            Článok 1
            
               1.   Pán Pascal SCHONARD sa týmto vymenúva za riaditeľa Úradu pre európske politické strany a európske politické nadácie na obdobie od 1. septembra 2021 do 31. augusta 2026.
            
            
               2.   Riaditeľ je vymenovaný za dočasného zamestnanca v platovej triede AD 12 stupni 1.
            
            
               3.   Vymenovanie je podmienené tým, že dezignovaný riaditeľ podpíše vyhlásenie o nezávislosti a neprítomnosti konfliktu záujmov, ktoré je uvedené v prílohe k tomuto rozhodnutiu.
            
         
         
            Článok 2
            Toto rozhodnutie nadobúda účinnosť dňom nasledujúcim po jeho uverejnení v Úradnom vestníku Európskej únie.
         
         
            V Bruseli 26. júla 2021
            
               
                  Za Európsky parlament
               
               
                  predseda
               
               D. M. SASSOLI
            
            
               
                  Za Radu
               
               
                  predseda
               
               J. PODGORŠEK
            
            
               
                  Za Komisiu
               
               
                  podpredseda
               
               M. ŠEFČOVIČ
            
         
         
            (1)  Ú. v. EÚ L 317, 4.11.2014, s. 1.
      
      
         
            PRÍLOHA
            VYHLÁSENIE O NEZÁVISLOSTI A NEPRÍTOMNOSTI KONFLIKTU ZÁUJMOV
            Ja, dolupodpísaný ......... vyhlasujem, že beriem na vedomie článok 6 ods. 3 nariadenia Európskeho parlamentu a Rady (EÚ, Euratom) č. 1141/2014 o štatúte a financovaní európskych politických strán a európskych politických nadácií a budem vykonávať funkciu riaditeľa Úradu pre európske politické strany a európske politické nadácie (ďalej len „úrad“) úplne nezávisle a budem v plnej miere dodržiavať pravidlá stanovené v uvedenom nariadení. Pri vykonávaní činnosti v mene úradu nebudem požadovať ani prijímať pokyny od žiadnej inštitúcie ani vlády, ani od žiadneho iného orgánu, úradu či agentúry. Zdržím sa akéhokoľvek konania, ktoré je nezlučiteľné s povahou mojich povinností.
            Vyhlasujem, že podľa môjho najlepšieho vedomia nemám konflikt záujmov. Konflikt záujmov vzniká, ak je spochybnené nestranné a objektívne vykonávanie funkcie riaditeľa úradu z dôvodov, ktoré sa týkajú rodiny, osobného života, politickej, štátnej, filozofickej alebo náboženskej príslušnosti, ekonomických záujmov či akýchkoľvek iných spoločných záujmov s príjemcom financovania na základe nariadenia (EÚ, Euratom) č. 1141/2014. Osobitne tiež vyhlasujem, že nie som poslancom Európskeho parlamentu, nemám žiaden volebný mandát a nie som a ani som nikdy nebol zamestnancom európskej politickej strany ani európskej politickej nadácie.
            
               V […]
               
                  
                     [DÁTUM + PODPIS dezignovaného riaditeľa]